মোরেলগঞ্জে চেতনানাশক পার্টির তৎপরতায় এক পরিবারের ৫ জন অজ্ঞান
13 Mar 2019 05:46:57 PM Wednesday BdST
বাগেরহাটের মোরেলগঞ্জে চেতনানাশক পার্টির তৎপরতায় সন্তান সম্ভবা গৃহিনীসহ এক পরিবারের ৫ জন অজ্ঞান অবস্থায় রয়েছেন। মঙ্গলবার দিবাগত রাত ৩টার দিতে কুঠিবাড়ি এলাকার ভাড়াটিয়া প্রভাষক আল আমিনের বাড়িতে চুরির উদ্দেশে চেতনানাশক স্প্রে করে দুর্বৃত্তরা।
এতে কচুয়ার মাধবকাঠি আহ্মদিয়া ফাজিল মাদরাসার প্রভাষক আল আমিন(৪৫), তার সন্তান সম্ভবা স্ত্রী কাঠালতলা সরকারি প্রাথমিক বিদ্যালয়ের শিক্ষিকা নাজমা বেগম(৩৮), ছেলে হাসনাইন(৪), শ্বাশুড়ি আমেনা ইসলাম(৬৮), শালী জেসমিন আক্তার(৩০) ও মাহমুদা আক্তার খুকিকে(৪৫) বুধবার বেলা ৯টার দিকে অজ্ঞান অবস্থায় রাইসা ক্লিনিকে ভর্তি করা হয়েছে। অজ্ঞাত দুর্বৃত্তরা স্প্রে করার পরে দরজা ভেঙ্গে ঘরে ঢোকে। তারা ঘর থেকে কি মালামাল নিয়েছে তা এখনো জানা য়ায়নি। একই সময় অধ্যাপক সাহাবুদ্দিন তালুকদারের ঘরের জানালা ভেঙ্গে একটি মোবাইল ফোন ও ৪ হাজার টাকা নিয়ে যায় দুর্বৃত্তরা। থানা পুলিশ ঘটনাস্থল পরিদর্শন করেছে।
২৯ ফেব্রুয়ারি মধ্যবরিশাল গ্রামের ডা. আবদুস ছালামের বাড়িতে স্প্রে দিয়ে মালামাল হাতিয়ে নেয় দুর্বৃত্তরা। গেল বছরের ২৯জুলাই মাসে ভাষান্দল গ্রামের মাষ্টার মজিবর রহমানের বাড়িতে, অক্টোবর মাসে পূর্ব চিপাবারইখালী গ্রামের মেম্বার মিজানুর রহমান ও এআর খান কলেজের উপাধ্যক্ষ আবদুর রাজ্জাক খানের বাড়িতে চেতনানাশক স্প্রে করে দুর্বৃত্তরা।